**ODBORNÉ STANOVISKO**

**HLAVNEJ KONTROLÓRKY K NÁVRHU ZÁVEREČNÉHO ÚČTU MESTA ŠAĽA**

**ZA ROK 2023**

V súlade s § 18f ods. 1 písm. c) zákona č. 369/1990 Zb. o obecnom zriadení

predkladám

odborné stanovisko k návrhu Záverečného účtu mesta Šaľa, rozpočtových organizácií a príspevkovej organizácie v zriaďovateľskej pôsobnosti mesta Šaľa za rok 2023 (ďalej len návrh záverečného účtu).

Odborné stanovisko k návrhu záverečného účtu mesta Šaľa za rok 2023 (ďalej len stanovisko) som spracovala na základe predloženého návrhu záverečného účtu za rok 2023, ktorý bol na úradnej tabuli a webovom sídle mesta zverejnený dňa 29. mája 2024.

1. **VÝCHODISKÁ SPRACOVANIA STANOVISKA K NÁVRHU ZÁVEREČNÉHO ÚČTU**

Návrh záverečného účtu je predložený na rokovanie Mestského zastupiteľstva v Šali v zákonom stanovenej lehote v súlade s § 16 ods. 12 zákona č. 583/2004 Z.z. o rozpočtových pravidlách územnej samosprávy, t.j. do šiestich mesiacov po uplynutí rozpočtového roka.

# Dodržiavanie zákonnosti pri zostavení návrhu záverečného účtu

## Súlad so všeobecne záväznými právnymi predpismi

Návrh záverečného účtu je spracovaný v súlade so zákonom č. 583/2004 Z.z. o rozpočtových pravidlách územnej samosprávy. Pri spracovaní návrhu záverečného účtu je mesto okrem cit. zákona a iných predpisov povinné dodržiavať najmä:

* zákon č. 369/1990 Zb. o obecnom zriadení
* zákon č. 523/2004 Z.z. o rozpočtových pravidlách verejnej správy
* zákon č. 138/1990 Zb. o majetku obcí v z.n.p.
* zákon č. 431/2002 Z.z. o účtovníctve v z.n.p.
* zákon č. 597/2003 Z. z. o financovaní základných škôl, stredných škôl a školských zariadení.

## Dodržanie informačnej povinnosti zo strany mesta

Návrh záverečného účtu bol dňa 29.mája 2024 verejne sprístupnený na úradnej tabuli a webovom sídle mesta v zákonom stanovenej lehote v súlade s § 9 ods. ods. 2 zákona č. 369/1990 Zb. o obecnom zriadení a § 16 ods. 9 zákona č. 583/2004 Z.z. o rozpočtových pravidlách územnej samosprávy.

## Dodržanie povinnosti auditu zo strany mesta

Mesto si splnilo povinnosť overenia účtovnej závierky audítorom v súlade s § 9 ods. 4 zákona č. 369/1990 Zb. o obecnom zriadení v nadväznosti na § 16 ods. 3 zákona č. 583/2004 Z.z. o rozpočtových pravidlách územnej samosprávy a zákona č. 523/2004 Z.z. o rozpočtových pravidlách verejnej správy. Audit účtovnej závierky vykonala audítorka Ing. Jolana Takácsová a správu z overenia účtovnej závierky predložila dňa 22.5.2024 s výrokom *„účtovná závierka poskytuje pravdivý a verný obraz finančnej situácie mesta Šaľa k 31.decembru 2023 a výsledku jej hospodárenia za rok končiaci sa k uvedenému dátumu podľa zákona č.431/2002 Z.z. o účtovníctve v z.n.p.“.* Správa audítora za rok 2023 z overenia účtovnej závierky tvorí prílohu návrhu záverečného účtu.

# Metodická správnosť zostavenia návrhu záverečného účtu

Predložený návrh záverečného účtu obsahuje povinné náležitosti podľa § 16 ods. 5 zákona č. 583/2004 Z. z. o rozpočtových pravidlách územnej samosprávy, a to:

1. údaje o plnení rozpočtu v členení podľa § 10 ods. 3 v súlade s rozpočtovou klasifikáciou
2. bilanciu aktív a pasív
3. prehľad o stave a vývoji dlhu
4. údaje o hospodárení príspevkovej organizácie mesta Šaľa
5. prehľad o poskytnutých dotáciách podľa § 7 ods. 4 v členení podľa jednotlivých príjemcov
6. údaje o nákladoch a výnosoch podnikateľskej činnosti
7. hodnotenie plnenia programov mesta.

Údaje o plnení rozpočtu boli spracované podľa rozpočtovej klasifikácie v súlade s Opatrením Ministerstva financií SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie, ktorá je záväzná pri zostavení, sledovaní a vyhodnocovaní rozpočtov územnej samosprávy.

1. **ZOSTAVENIE NÁVRHU ZÁVEREČNÉHO ÚČTU**

Mesto pri zostavení návrhu záverečného účtu postupovalo podľa § 16 ods. 1 zákona o rozpočtových pravidlách územnej samosprávy, a po skončení rozpočtového roka, údaje o rozpočtovom hospodárení, súhrnne spracovalo do návrhu záverečného účtu. V súlade s § 16 ods. 2 cit. zákona finančne usporiadalo svoje hospodárenie vrátane finančných vzťahov k zriadeným a založeným právnickým osobám a fyzickým osobám - podnikateľom, ktorým poskytlo prostriedky zo svojho rozpočtu. Ďalej usporiadalo finančné vzťahy k štátnemu rozpočtu podľa pokynov Ministerstva financií SR č. MF/006236/2024-441 na zúčtovanie finančných vzťahov so štátnym rozpočtom za rok 2023.

# Rozpočtové hospodárenie

Rozpočet mesta Šaľa na rok 2023 schválený Uznesením MsZ č. 9/2022 - X. zo dňa 15.12.2022 bol zostavený ako **vyrovnaný** s príjmami a výdavkami v objeme **33 938 795,00 EUR** v členení podľa § 10 ods. 3 zákona č. 583/2004 Z.z. V priebehu rozpočtového roka 2023 došlo k dvom úpravám rozpočtu. Prvá úprava rozpočtu bola schválená Uznesením MsZ č. 4/2023 - XII. zo dňa 29.06.2023 a druhá úprava rozpočtu bola schválená Uznesením MsZ č. 8/2023 – XII. zo dňa 30.11.2023.

Pôvodný rozpočet roku 2023, schválený ako **vyrovnaný,** bol zostavený nasledovne:

1. bežný rozpočet

* bežné príjmy 24 709 550,00  EUR
* bežné výdavky 24 080 845,00 EUR

**prebytok**  **628 705,00**  **EUR**

1. kapitálový rozpočet

* kapitálové príjmy 6 885 615,00  EUR
* kapitálové výdavky 8 701 200,00 EUR

**schodok**   **- 1 815 585,00 EUR**

1. finančné operácie

* finančné operácie príjmové 2 343 630,00 EUR
* finančné operácie výdavkové 1 156 750,00 EUR

**prebytok**  **1 186 880,00 EUR**

Po druhej úprave bol rozpočet schválený s príjmami v objeme **40 101 182,00EUR** a výdavkami **38 601 182,00 EUR,** ako prebytkový nasledovne:

1. bežný rozpočet :

* bežné príjmy                                                                 26 296 078,00  EUR
* bežné výdavky                                                              25 760 853,00  EUR

**prebytok 535 225,00  EUR**

1. kapitálový rozpočet :

* kapitálové príjmy                                                5 687 089,00  EUR
* kapitálové výdavky                                                          9 676 429,00  EUR

**schodok**                                                           **- 3 989 342,00  EUR**

1. finančné operácie:

* finančné operácie príjmové                                             8 118 017,00  EUR
* finančné operácie výdavkové                                          3 163 900,00  EUR

**prebytok 4 954 117,00  EUR**

V súlade s § 14 ods. 2 písm. a) zákona č. 583/2004 Z.z. o rozpočtových pravidlách územnej samosprávy v nadväznosti na § 12 Rozpočtových pravidiel mesta Šaľa došlo v priebehu rozpočtového roka 2023 k 56 rozpočtovým opatreniam, pri ktorých sa nemenila štruktúra schváleného rozpočtu. Rozpočtové opatrenia boli vykonávané presunmi finančných prostriedkov medzi jednotlivými položkami rozpočtu mesta v programoch administratíva, plánovanie, kultúra, šport, bezpečnosť, interné služby, odpadové hospodárstvo, služby občanom, prostredie pre život, vzdelávanie a komunikácie. K presunom finančných prostriedkov dochádzalo z dôvodu zreálnenia príjmových položiek na základe skutočne dosiahnutých príjmov, ako aj nepredvídaných výdavkových položiek.

# Výsledok hospodárenia

V nasledovnom tabuľkovom prehľade uvádzam výsledok rozpočtového hospodárenia k 31.12.2023, ktorý vychádza z predloženého návrhu záverečného účtu.

v EUR

|  |  |  |  |
| --- | --- | --- | --- |
|  | **Príjmy** | **Výdavky** | **HV +/-** |
| Bežný rozpočet | 26 143 572,00 | 24 581 390,00 | 1 562 182,00 |
| Kapitálový rozpočet | 5 741 420,00 | 8 825 126,00 | - 3 083 706,00 |
| **Rozpočet bez finančných operácií** | **31 884 992,00** | **33 406 516,00** | **- 1 521 524,00** |
| Finančné operácie | 5 969 418,00 | 2 900 094,00 | 3 069 324,00 |
| **Rozpočet s finančnými operáciami** | **37 854 410,00** | **36 306 610,00** | **1 547 800,00** |

**Výsledok hospodárenia** mesta Šaľa za rok 2023 zistený podľa § 10 ods. 3 písm. a) a b) zákona č. 583/2004 Z.z. o rozpočtových pravidlách územnej samosprávy je vykázaný v súlade s § 2 písm. c) cit. zákona ako schodkový vo výške **1 521 524,00 EUR.** Dosiahnutý prebytok bežného rozpočtu vo výške **1 562 182,00 EUR** a schodok kapitálového rozpočtu vo výške **3 083 706,00** **EUR** upravený o prebytok finančných operácii vo výške **3 069 324,00 EUR**, prestavuje kladný výsledok rozpočtového hospodárenia vo výške **1 547 800,00 EUR**. Po vylúčení nevyčerpaných účelovo viazaných finančných prostriedkov vo výške 987 712,76 EUR je dosiahnutý výsledok rozpočtového hospodárenia vo výške **560 088,00 EUR**, ktorý mesto navrhuje prideliť do rezervného fondu.

# Plnenie príjmovej časti rozpočtu

V nasledovnej tabuľke je uvedené celkové plnenie príjmovej časti rozpočtu mesta za rok 2023.

v EUR

|  |  |  |  |  |
| --- | --- | --- | --- | --- |
|  | **Upravený rozpočet** | **Plnenie rozpočtu** | **Rozdiel príjmov** | **% plnenia** |
| **Bežné príjmy** | 26 296 078,00 | 26 143 572,00 | 152 506,00 | 99,42 |
| **Kapitálové príjmy** | 5 687 087,00 | 5 741 420,00 | - 54 333,00 | 100,96 |
| **Príjmové finančné operácie** | 8 118 017,00 | 5 969 418,00 | 2 148 599,00 | 73,53 |
| **Príjmy celkom** | **40 101 182,00** | **37 854 410,00** | **2 246 772,00** | **94,40** |

**Celkové príjmy** mesta k 31.12.2023 dosiahli výšku **37 854 410,00 EUR**, čo oproti rozpočtovaným 40 101 182,00EUR predstavuje 94,40 % plnenie rozpočtu.

## Plnenie rozpočtu bežných príjmov

**Celkové bežné príjmy** v sume **26 143 572,00 EUR** boli oproti upravenému rozpočtu roku 2023 plnené na 99,42 %.

**Daňové** **príjmy** boliplnené na 101,19 % v celkovej výške **12 724 486,00 EUR**, z čoho vlastné daňové príjmy boli plnené vo výške 2 707 722,00 EUR a podielové dane vo výške 10 016 762,65 EUR. **Daň z príjmov**, t.j. podiel na výnose daní z príjmov fyzických osôb poukazovaný územnej samospráve zo štátneho rozpočtu prepočítaného podľa jednotlivých kategórií obyvateľstva sa medziročne zvýšila o 4,56 %, t.j. o 436 482,00 EUR. Z dôvodu vládnych opatrení došlo oproti predchádzajúcemu roku 2022 k poklesu tempa rastu podielových daní o 3,77 %. Aj napriek snahe štátu vykompenzovať výpadok na dani z príjmov FO doplatkom z daní právnických osôb vo výške 632 000,00 EUR sa nepodarilo udržať tempo rastu podielových daní na úrovni roku 2022.

**Nedaňové príjmy** boli plnené na 97,79 % v celkovej sume **13 419 087,00 EUR**, z čoho nedaňové vlastné príjmy, t.j. príjmy z vlastníctva, administratívne poplatky a ostatné vlastné príjmy predstavovali sumu 3 268 931,00 EUR, čo z celkových nedaňových príjmov tvorí 24,36% a nedaňové cudzie zdroje, t. j. granty a transfery boliplnené vo výške 10 150 156,00 EUR, čo predstavuje 75,64 % podiel na celkových nedaňových príjmoch.

## Plnenie rozpočtu kapitálových príjmov

**Kapitálové príjmy** boli plnené na 100,96 % vo výške **5 741 420,00  EUR**, z čoho kapitálové vlastné príjmy predstavovali sumu 4 641,00 EUR a granty a transfery boli plnené na 101,05% v celkovej výške 5 736 779,00 EUR.

## Plnenie rozpočtu príjmových finančných operácií

**Príjmové finančné operácie** boli plnené na 73,53% v celkovej výške  **5 969 418,00 EUR** a zahŕňajú príjem z čerpania komerčného úveru vo výške 1 091 677,00 EUR, kontokorentného úveru, ktorý mesto čerpalo v roku 2023 v kumulatívnej sume 2 237 327,00 EUR. Ďalšie finančné prostriedky boli čerpané z preklenovacieho úveru na úhradu výdavkov z faktúr na projekt Revitalizácia predstaničného priestoru vo výške 1 560 393,00 EUR a na úhradu výdavkov projektu SMART v sume 304 608,00 EUR. Ostatné príjmové finančné operácie boli tvorené zo zostatku prostriedkov rezervného fondu vo výške 492 468,68 EUR, z účelovo viazaných finančných prostriedkov nedočerpaných v predchádzajúcich rokoch vo výške 277 828,24 EUR a z finančných prostriedkov prijatých na zábezpeky za byty vo výške 5 115,96 EUR.

# Čerpanie výdavkovej časti rozpočtu

V nasledovnom tabuľkovom prehľade uvádzam celkové čerpanie výdavkovej časti rozpočtu za rok 2023.

v EUR

|  |  |  |  |  |
| --- | --- | --- | --- | --- |
|  | **Upravený rozpočet** | **Plnenie rozpočtu** | **Rozdiel výdavkov** | **% plnenia** |
| **Bežné výdavky** | 25 760 853,00 | 24 581 390,00 | 1 179 463,00 | 95,42 |
| **Kapitálové výdavky** | 9 676 429,00 | 8 825 126,00 | 851 303,00 | 91,20 |
| **Výdavkové finančné operácie** | 3 163 900,00 | 2 900 094,00 | 263 806,00 | 91,66 |
| **Výdavky celkom** | **38 601 182,00** | **36 306 610,00** | **2 294 572,00** | **94,06** |

**Celkové čerpanie výdavkov** k 31.12.2023 predstavovalo sumu **36 306 610,00 EUR**, čo oproti rozpočtovaným vo výške 38 601 182,00 EUR predstavuje 94,06% čerpanie. Celkové výdavky boli oproti rozpočtovaným nižšie o 2 294 572,00 EUR, z čoho bežné výdavky sa znížili o 1 179 463,00 EUR, kapitálové výdavky o 851 303,00 EUR a výdavky finančných operácií boli nižšie o 263 806,00 EUR.

## Čerpanie rozpočtu bežných výdavkov

**Bežné výdavky** boli oproti schválenému rozpočtu čerpané na 95,42 % vo výške **24 581 390,00 EUR.** Podstatný vplyv na výšku čerpania bežných výdavkov, ktoré boli oproti roku 2022 vyššie o 2 957 221,00 EUR spôsobil nárast mzdových výdavkov vo verejnej správe najmä v školstve, kde sa personálne výdavky zvýšili o 1 060 373,00 EUR.

## Čerpanie rozpočtu kapitálových výdavkov

**Kapitálové výdavky** boli čerpané v celkovej výške **8 825 126,00 EUR,** t.j. na 91,20%, z čoho najväčšiu časť tvorili výdavky na revitalizáciu predstaničného priestoru vo výške 6 044 231,45 EUR, vybudovanie projektu Lesoparku v sume 257 695,22 EUR, projektu SMART vo výške 739 055,00 EUR a na vybudovanie a modernizáciu ihrísk na ZŠ s MŠ Bernolákova, J.Murgaša a MŠ P.J. Šafárika, ako aj na vnútroblokoch ČSLA - Nešporova a Kpt. Jaroša v celkovej sume 434 525,00 EUR. Zdrojom krytia uvedených investícií boli najmä finančné zdroje získané z grantov a dotácií v celovej výške 5 254 941,00 EUR a ďalšie finančné prostriedky v sume 2 956 678,00 EUR boli čerpané z úverových zdrojov, z ktorých suma 1 865 002,00 EUR bude splatená po refundácii z NFP v priebehu roka 2024. Ostatné finančné zdroje vo výške 613 507,00 EUR boli čerpané z vlastných zdrojov.

## Čerpanie rozpočtu finančných operácií

**Celkové čerpanie finančných operácií** bolo vo výške **2 900 094,00 EUR**, čo oproti roku 2022 predstavovalo zvýšenie o 1 906 552,00 EUR, t.j. o 65,74%. K zvýšeniu výdavkových finančných operácii došlo najmä z dôvodu použitia kontokorentného úveru schváleného Uznesením MsZ č.5/2023 – I. zo dňa 28.8.2023 na vykrytie dočasného nedostatku finančných prostriedkov v priebehu roka 2023.

Čerpanie finančných operácií vo výške 2 900 094,00 EUR bolo použité na splátky istiny z reštrukturalizovaného úveru vo výške 447 784,00 EUR, splátky istín zo ŠFRB vo výške  208 939,00 EUR, na vrátené zábezpeky z nájomných bytov vo výške 6 045,00 EUR a suma 2 237 327,00 EUR ako kumulatívna splátka kontokorentného úveru.

# Bilancia aktív a pasív

Návrh záverečného účtu mesta Šaľa za rok 2023 obsahuje bilanciu aktív a pasív uvedenú v prehľadnej štruktúre v súlade s výkazom Súvahy ROPO SFOV1-01, ktorá je vyrovnaná a rozdiel vo vykázaných číselných údajoch zistený nebol.

Celková hodnota majetku mesta k 31.12.2023 predstavovala sumu 66 617 873,93 EUR. Oproti predchádzajúcemu rozpočtovému roku sa celkový majetok zvýšil o 7 358 452,53 EUR, z čoho najväčší podiel na hodnote majetku mesta má dlhodobý hmotný majetok v objeme 48 944 605,46 EUR, ktorý sa oproti predchádzajúcemu rozpočtovému roku zvýšil o 6 006 068,52 EUR. Navýšenie uvedeného majetku mesta je podrobne špecifikované v návrhu záverečného účtu.

## Bilancia pohľadávok

Mesto za rok 2023 zaznamenalo zníženie stavu celkových pohľadávok. Prehľad stavu vývoja pohľadávok od roku 2019 do roku 2023 uvádzam v nasledovnej tabuľke.

v EUR

|  |  |  |  |  |  |
| --- | --- | --- | --- | --- | --- |
| **Rozpočtový rok** | **2019** | **2020** | **2021** | **2022** | **2023** |
| **Výška pohľadávky** | 743 875,29 | 887 475,91 | 933 017,51 | 959 673,59 | 955 182,09 |

**Pohľadávky** za rok 2023 v celkovej výške **955 182,09 EUR** boli tvorené najmä z nedoplatkov na komunálnom odpade vo výške 454 145,41 EUR a na nájomnom za byty vo výške 306 392,12 EUR. V niektorých evidovaných pohľadávkach došlo oproti predchádzajúcemu rozpočtovému roku k ich zníženiu, a to na dani z nehnuteľností, kde sa výška pohľadávok znížila o 12 984,55 EUR, taktiež došlo k zníženiu pohľadávok z prenájmu hrobových miest  o sumu 2 645,61 EUR, na nájomnom za nebytové priestory vo výške 20 647,59 EUR, na nájomnom z pozemkov o 2 596,91 EUR a na poplatku za rozvoj o 3 370,00 EUR.

## Bilancia záväzkov

# Záväzky mesta Šaľa k 31.12.2023 sú evidované v sume 20 455 660,01 EUR, pričom sa ich výška v porovnaní s rovnakým obdobím minulého roka zvýšila o 1 768 816,70 EUR, čo súvisí najmä s čerpaním finančných prostriedkov z komerčných úverov. Dlhodobé záväzky spolu s bankovými úvermi predstavovali sumu 17 685 841,40  EUR a krátkodobé záväzky boli evidované v sume 1 936 428,90 EUR. V súlade s § 19 zákona č. 583/2004 Z.z. o rozpočtových pravidlách územnej samosprávy je mesto povinné sledovať vývoj záväzkov po lehote splatnosti a pri presiahnutí 15% skutočných bežných príjmov predchádzajúceho rozpočtového roka alebo neuhradení niektorého uznaného záväzku do 60 dní odo dňa jeho splatnosti je povinné zaviesť ozdravný režim. K 31.12.2023 mesto Šaľa neeviduje záväzky po lehote splatnosti.

## Prehľad o stave a vývoji dlhu

Podľa zákona č. 583/2004 Z.z. o rozpočtových pravidlách územnej samosprávy je povinnosťou hlavného kontrolóra, okrem preverovania a dodržiavania podmienok pre prijatie návratných zdrojov financovania, sledovať počas rozpočtového roka aj stav a vývoj dlhu mesta.   
V roku 2023 bola vykonaná kontrola stavu a vývoja dlhu mesta Šaľa k 31.08.2023 na základe ktorej možno konštatovať, že celkový dlh mesta neprekročil v súlade s § 17 ods. 6 písm. a) zákona č. 583/2004 Z.z. o rozpočtových pravidlách územnej samosprávy stanovenú hranicu 60 % skutočných bežných príjmov predchádzajúceho rozpočtového roka a taktiež 25 % hranicu celkovej sumy splátok návratných zdrojov financovania podľa § 17 ods. 6 písm. b) cit. zákona.

K 31.12.2023 má celkový dlh mesta v porovnaní s predchádzajúcimi rozpočtovými rokmi stúpajúcu tendenciu. Celková nesplatená istina z poskytnutých dlhodobých úverov predstavuje sumu 18 465 626,66 EUR, z čoho záväzky z úverov poskytnutých zo ŠFRB sú vo výške 6 811 648,65 EUR, preklenovací úver vo výške 1 865 001,63 EUR a ostatné dlhodobé bankové úvery vo výške 9 788 976,38EUR. Podrobný prehľad úverov je uvedený v prílohe, ako Tabuľka č.5 Úverová zaťaženosť mesta k 31.12.2023, návrhu záverečného účtu.

V nasledovnej tabuľke uvádzam prehľad o stave a vývoji dlhu mesta Šaľa od roku 2021 do roku 2023.

v EUR

|  |  |  |  |
| --- | --- | --- | --- |
| **Východiskové hodnoty** | **2021** | **2022** | **2023** |
| Celková suma dlhu mesta (§17 ods. 7) | 13 601 714,25 | 13 294 689,40 | 18 465 626,66 |
| Nezahrňované položky (§17 ods. 8) |  |  |  |
| - úvery zo ŠFRB | 7 225 405,49 | 7 020 587,44 | 8 676 650,28 |
| Dlh mesta po odpočítaní nezahrňovaných položiek v § 17 ods. 8 | 6 057 481,87 | 6 274 101,96 | 9 788 976,38 |
| Skutočné bežné príjmy pred. rozpočtového roka | 19 857 626,24 | 20 389 361,02 | 22 156 124,28 |
| Ročná splátka návratných zdrojov financovania | 313 149,25 | 768 751,81 | 1 784 157,47 |

|  |  |  |  |
| --- | --- | --- | --- |
| Ukazovateľ | **2021** | **2022** | **2023** |
| Dlh mesta/bežné príjmy predchádzajúceho roka | 30,50 | 30,77 | 44,18 |
| Ročná splátka dlhu/bežné príjmy predchádzajúceho roka znížené o transfery | 2,38 | 5,17 | 12,00 |

# Hospodárenie organizácií zriadených mestom

## Rozpočtové organizácie

Mesto Šaľa má 16 rozpočtových organizácii, z toho 6 základných škôl, 6 materských škôl, Základnú umeleckú školu, Centrum voľného času, Mestskú knižnicu J. Johanidesa a Domov dôchodcov Šaľa. Hospodárenie rozpočtových organizácií je zhrnuté v predloženom návrhu záverečného účtu v programe 9 - Vzdelávanie s podrobným prehľadom plnenia príjmov a výdavkov.

## Príspevková organizácia

Mesto Šaľa má zriadenú jednu príspevkovú organizáciu, Organizáciu sociálnej starostlivosti mesta Šaľa (ďalej len OSS), ktorej hospodárenie je uvedené v predloženom návrhu záverečného účtu. **Celkové výnosy** OSS predstavovali sumu **1 627 161,00 EUR**, z toho príspevok mesta bol vo výške 614 500,00 EUR, o 4 700,00 EUR menej ako v predchádzajúcom rozpočtovom roku 2022. Dotácia z MPSVaR SR bola vo výške 302 020,61 EUR, transfer zo ŠR vo výške 415 342,13 EUR a transfer od ostatných subjektov mimo verejnej správy bol vo výške 3 794,58 EUR. Tržby z predaja služieb a ostatné výnosy predstavovali sumu 279 402,92 EUR. **Celkové náklady** vynaložené na chod OSS boli vo výške **1 633 532,79 EUR**, z čoho najväčšiu časť tvorili osobné náklady vo výške 1 442 318,63 EUR.

# Podnikateľská činnosť

Návrh záverečného účtu neobsahuje údaje o nákladoch a výnosoch podnikateľskej činnosti, nakoľko mesto Šaľa v roku 2023 nevykonávalo žiadnu podnikateľskú činnosť.

# Hodnotenie programov rozpočtu

Návrh záverečného účtu je rozdelený na príjmovú a výdavkovú časť rozpočtu. Výdavková časť rozpočtu je rozdelená do jednotlivých prog­ramov, ktoré sa členia na podprogramy a prvky.

Programové rozpočtovanie je podrobne spracované v 15 - tich programoch, kde pozitívne hodnotím textovú časť, ktorá komplexne zachytáva finančnú kondíciu mesta a poukazuje taktiež na dopady vládnych opatrení na fungovanie samosprávy a taktiež faktory a skutočnosti, ktoré ovplyvnili tvorbu a čerpanie verejných prostriedkov, s ktorými mesto a jej subjekty disponovali v príslušnom rozpočtovom roku.

**Z Á V E R**

Návrh záverečného účtu je zaradený do programu rokovania zasadnutia MsZ dňa 13. júna 2024, čím je splnená zákonná podmienka prerokovania návrhu záverečného účtu najneskôr do šiestich mesiacov po uplynutí rozpočtového roka v súlade § 16 ods. 12 zákona o rozpočtových pravidlách územnej samosprávy.

V súlade s § 16 ods. 6 a ods. 7 zákona o rozpočtových pravidlách územnej samosprávy mesto Šaľa navrhuje odviesť do rezervného fondu sumu **560 088,03 EUR**, čím je splnená zákonná podmienka podľa § 15 ods. 4 zákona č. 583/2004 o rozpočtových pravidlách územnej samosprávy.

Záverom možno konštatovať, že návrh Záverečného účtu mesta Šaľa, rozpočtových organizácií a príspevkovej organizácie v zriaďovateľskej pôsobnosti mesta Šaľa za rok 2023 je spracovaný v súlade s príslušnými ustanoveniami § 16 zákona č. 583/2004 Z.z. o rozpočtových pravidlách územnej samosprávy a obsahuje všetky predpísané náležitosti.

Na základe uvedených skutočností v súlade s § 16 ods. 10 písm. a) zákona o rozpočtových pravidlách územnej samosprávy **odporúčam** Mestskému zastupiteľstvu v Šali schváliť Záverečný účet mesta Šaľa, rozpočtových organizácií a príspevkovej organizácie v zriaďovateľskej pôsobnosti mesta Šaľa za rok 2023 výrokom:

**„Celoročné hospodárenie mesta Šaľa za rok 2023 sa schvaľuje bez výhrad.“**

V Šali dňa 3. júna 2024

Ing. Martina Bartošovičová v.r.

hlavná kontrolórka mesta